**Zber vecí na aprílový Mestský bazár začína**

Bratislava, 11. marca 2022 –**Od pondelka 14.03. sa začína zber vecí na štvrté kolo obľúbeného Mestského bazára, ktorý sa bude konať v apríli. K zberu v centrále OLO pribudli nové zberné miesta vo vybraných mestských častiach, ktoré uľahčia obyvateľom zapojiť sa do zberu a zbaviť svoje domácností nepotrebných, no stále použiteľných vecí, ktoré by sa inak stali odpadom. Tieto vyzbierané veci budú môcť záujemcovia následne získať za symbolické ceny. Predchádzajúce tri kolá Mestského bazára ušetrili Bratislavu od 32 ton nepoužívaných vecí.**

Zber vecí bude prebiehať od **16.03. do 13.04.2022 v centrále OLO**na Ivanskej ceste 22 (oproti obchodnému domu IKEA) každú stredu od 12.00 do 18.00 h, v piatok a v sobotu od 8.00 do 18.00 h. Po skúsenosti z minulého roka sme sa rozhodli rozšíriť o zberné miesta aj do ostatných mestských častí.

Zoznam mestských častí, kedy a kde sa v čase od 12.00 do 18.00 hod. uskutoční zber:

* **Staré Mesto**, 14.3.2022 pondelok, oproti zástavke trolejbusu Lovinského smer Hrad
* **Devín**, 15.3.2022 utorok, dvor na Kozičovej 24
* **Lamač** , 16.3.2022 streda, parkovisko pri pošte na Malokarpatskom námestí
* **Záhorská Bystrica**, 17.3.2022 štvrtok, zberný dvor
* **Petržalka,** 21.3.2022 pondelok, zberný dvor
* **Jarovce**, 23.3.2022 streda, Trnková ulica pri školskom parkovisku
* **Vajnory**, 24.3.2022 štvrtok, areál Alviano
* **Rača**, 25.3.2022 piatok, zberný dvor
* **Podunajské Biskupice**, 26.3.2022 sobota, Žiacka 2
* **Petržalka**, 28.3.2022 pondelok, zberný dvor
* **Záhorská Bystrica**, 29.3.2022 utorok, zberný dvor
* **Rusovce**, 30.3.2022 streda, zberný dvor
* **Čunovo**, 31.3.2022 štvrtok, ul. Na hrádzi
* **Devínska Nová Ves**, 4.4.2022, pondelok, Denova, Eisnerova 25
* **Karlova Ves, Dúbravka**, 5.4.2022 utorok, parkovisko pod IUVENTOU
* **Karlova Ves, Dúbravka**, 6.4.2022 streda, parkovisko pod IUVENTOU

Dôvodov, prečo sa zapojiť do Mestského bazára a predĺžiť tak životnosť najrôznejších predmetov je viacero. *„Predídeme vzniku odpadu, čím šetríme prírodu a jej zdroje; to, čo nepotrebujeme my, sa zíde niekomu inému, môžeme získať originálne, jedinečné kúsky za symbolické ceny, príspevkom podporíme vznik stabilného reuse centra a rovnako udržateľnosť i cirkulárnu ekonomiku v Bratislave“* - vysvetľuje Ivana Maleš z oddelenia životného prostredia.

Vzhľadom na aktuálnu situáciu spojenú so šírením vírusu COVID-19 je potrebné dodržiavať na mieste platné hygienické opatrenia. To znamená chrániť si tvár rúškom a dodržiavať rozostupy vyznačené priamo na mieste.

Podujatie  Mestský bazár sa bude konať **23. a 24. apríla 2022** v areáli Komunálneho podniku na Bazovej 8. Za nákup vyzbieraných vecí prispeli ľudia doteraz celkovo sumou vyše 23-tisíc eur. Vyzbierané financie sú vedené na transparentom účte <https://www.transparentneucty.sk/#/ucet/SK2609000000005171636209> a budú použité na budovanie stabilného Bratislavského centra opätovného použitia. Na mieste bude možná aj bezkontaktná platba kartou.

